Document ID: 32005L0090

DIREKTIVA EVROPSKEGA PARLAMENTA IN SVETA 2005/90/ES
z dne 18. januarja 2006
o devetindvajseti spremembi Direktive Sveta 76/769/EGS o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov (snovi, razvrščene kot rakotvorne, mutagene ali strupene za razmnoževanje - r/m/r)
(Besedilo velja za EGP)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti člena 95 Pogodbe,
ob upoštevanju predloga Komisije,
ob upoštevanju mnenja Evropskega ekonomsko-socialnega odbora (1),
v skladu s postopkom, določenim v členu 251 Pogodbe (2),
ob upoštevanju naslednjega:
(1)
Ukrepi, predvideni v tej direktivi, sodijo v okvir akcijskega načrta iz Sklepa Evropskega parlamenta in Sveta št. 1786/2002/ES z dne 23. septembra 2002 o sprejetju programa ukrepov Skupnosti na področju javnega zdravja (2003-2008) (3). V skladu z navedenim sklepom je Skupnost zavezana h krepitvi in izboljševanju zdravja, preprečevanju bolezni in odvračanju potencialnih nevarnosti za zdravje, da bi zmanjšala nepotrebno obolevnost in prezgodnjo umrljivost ter invalidnost, ki omejuje dejavnost.
(2)
Snovi, ki so navedene v Prilogi I k Direktivi Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi (4) in so razvrščene v 1. ali 2. skupino rakotvornosti, lahko povzročijo raka. Snovi, ki so navedene v Prilogi I k Direktivi 67/548/EGS in so razvrščene v 1. ali 2. skupino mutagenosti, lahko povzročijo dedno genetsko okvaro. Snovi, ki so navedene v Prilogi I k Direktivi 67/548/EGS in so razvrščene v 1. ali 2. skupino strupenosti za razmnoževanje, lahko povzročijo poškodbe pri rojstvu ali škodujejo plodnosti.
(3)
Da bi se izboljšalo varovanje zdravja ljudi in varstvo potrošnikov, bi bilo treba urediti uporabo snovi, po novem razvrščenih v 1. in 2. skupino rakotvornosti, mutagenosti ali strupenosti za razmnoževanje, in omejiti dajanje v promet in prodajo snovi in pripravkov, ki te snovi vsebujejo, širši javnosti.
(4)
Direktiva Sveta 76/769/EGS z dne 27. julija 1976 o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov (5) določa omejitve pri trženju in uporabi nekaterih nevarnih snovi in pripravkov ter je med drugim namenjena izboljšanju varovanja zdravja ljudi in varstva potrošnikov.
(5)
Direktiva Evropskega parlamenta in Sveta 94/60/ES (6) o štirinajsti spremembi Direktive 76/769/EGS določa v obliki Dodatka k Prilogi I k Direktivi 76/769/EGS seznam snovi, ki so razvrščene v 1. ali 2. skupino rakotvornosti, mutagenosti ali strupenosti za razmnoževanje. Treba bi bilo omejiti prodajo teh snovi in pripravkov, ki jih vsebujejo, širši javnosti.
(6)
Direktiva 94/60/ES določa, da bo Komisija najpozneje v šestih mesecih po objavi v Uradnem listu Evropske unije predložila Evropskemu parlamentu in Svetu prilagoditev tehničnemu napredku Priloge I k Direktivi 67/548/EGS, ki vsebuje snovi, razvrščene v 1. ali 2. skupino rakotvornosti, mutagenosti ali strupenosti za razmnoževanje, predlog direktive, ki ureja na novo razvrščene snovi, zato da se dopolni Dodatek k Prilogi I k Direktivi 76/769/EGS. Ta predlog Komisije bo upošteval nevarnosti in prednosti na novo razvrščenih snovi in tudi zakonodajo Skupnosti o analizah tveganja.
(7)
Direktiva Komisije 2004/73/ES z dne 29. aprila 2004 o devetindvajseti prilagoditvi tehničnemu napredku Direktive Sveta 67/548/EGS, natančneje Priloga I k Direktivi, vsebuje 146 vpisov s snovmi, ki so na novo razvrščene v 1. skupino rakotvornosti, 21 vpisov s snovmi, ki so na novo razvrščene v 2. skupino rakotvornosti, 152 vpisov s snovmi, ki so na novo razvrščene v 2. skupino mutagenosti, in 24 vpisov s snovmi, ki so na novo razvrščene v 2. skupino strupenosti za razmnoževanje.
(8)
Direktiva 2004/73/ES spreminja tudi opombe v zvezi z identifikacijo, razvrščanjem in označevanjem, ki so pripisane štirim snovem, razvrščenim v 1. skupino rakotvornosti, 36 vpisom s snovmi, razvrščenimi v 2. skupino rakotvornosti, šestim vpisom s snovmi, razvrščenimi v 2. skupino mutagenosti, dvema vpisoma s snovmi, razvrščenimi v 1. skupino strupenosti za razmnoževanje, in trem vpisom s snovmi, razvrščenimi v 2. skupino strupenosti za razmnoževanje. Seznam v Dodatku k Prilogi I k Direktivi 76/769/EGS bi bilo treba ustrezno spremeniti.
(9)
Upoštevajo se tveganja in prednosti snovi, ki so z Direktivo 2004/73/ES na novo razvrščene v 1. ali 2. skupino rakotvornosti, mutagenosti in strupenosti za razmnoževanje, zlasti tista v zvezi s snovmi, za katere še ni bila omejena uporaba v snoveh in pripravkih, ki se dajejo v promet za prodajo širši javnosti (zaradi prejšnje razvrstitve). Zaključek analize je, da se te na novo razvrščene snovi lahko vstavijo v Dodatek k Prilogi I k Direktivi 76/769/EGS.
(10)
Ta direktiva bi se morala uporabljati brez poseganja v predpise Skupnosti, ki določajo minimalne zahteve za varovanje delavcev, vsebovane v Direktivi Sveta 89/391/EGS z dne 12. junija 1989 o uvedbi ukrepov za spodbujanje izboljšav na področju varnosti in zdravja delavcev pri delu (7) ter v posebnih direktivah, ki na njej temeljijo, zlasti v Direktivi 2004/37/ES Evropskega parlamenta in Sveta z dne 29. aprila 2004 o varovanju delavcev pred nevarnostmi zaradi izpostavljenosti rakotvornim ali mutagenim snovem pri delu (8) -
SPREJELA NASLEDNJO DIREKTIVO:
Člen 1
Dodatek k Prilogi I k Direktivi 76/769/EGS se spremeni v skladu s Prilogo k tej direktivi.
Člen 2
1. Države članice sprejmejo zakone in druge predpise, potrebne za uskladitev s to direktivo, pred 24. februarjem 2007. Komisiji nemudoma predložijo besedila navedenih predpisov in korelacijsko tabelo med navedenimi predpisi in to direktivo.
Navedeni predpisi se uporabljajo od 24. avgusta 2007.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Strasbourgu, 18. januarja 2006

Labels: 0
4
15
20